ગુજરાત વિધાનસભા ચૂંટણી ૨૦૧૭ના પરિણામો જાહેર થયા પછી પાતળી બહુમતીથી છઠ્ઠી વખત સત્તા સંભાળવા જઇ રહેલા ભારતીય જનતા પાર્ટીના વિધાનસભા પક્ષના નેતાની પસંદગી માટે શુક્રવારે પ્રદેશ કાર્યાલય શ્રીકમલમ્‌ ખાતે એક બેઠક મ‌ળી હતી. નવા નેતા જ મુખ્યપ્રધાનનો પદભાર સંભાળશે. મોટાભાગે વિજય રૂપાણી અને નાયબ મુખ્યપ્રધાન પદે નીતિન પટેલના નામો યથાવત્ રહેવાની ધારણા હતી તે સાચી પડી છે. ભાજપ અધ્યક્ષ અમિત શાહે ગુજરાત ચૂંટણી ઇન્ચાર્જ અરુણ જેટલી અને વરિષ્ઠ નેતા સરોજ પાંડેને ગુજરાત ભાજપ વિધાનસભા પક્ષના નેતા નક્કી કરવા માટે થનારી પ્રક્રિયાના નિરીક્ષક તરીકે નિયુક્ત કર્યા છે.